Iste articlo tracta sobre o tozal de Charo. Ta altros usos d'a parola «Charo» se veiga Charo (desambigación).

O tozal de Charo ye un tozal en o centro-norte d'a Fueva, aproximadament a 3 kilometros en nort-este de a cabecera d'a subcomarca, que ye Tierrantona. Prene o suyo nombre de o lugar de Charo, que se troba en as suyas garras en a baixant este. Fa 994 metros d'altaria, con una prominencia fisica de 228 metros sobre os terrenos que l'arrodeyan.

En chunto con o sarratón que o une con a sierra de Muro de Roda, forma una divisoria relativa d'entre A Fueva d'o sud, con Tierrantona de cabecera, que ixo ye a compleguera u cuenca d'o barranco d'a Usía, y a compleguera d'o río d'A Nata en norte, con territorios que en a redolada encara reciben a denominación popular colectiva basada en os dos antigos municipios que os aglutinón; Fosau y Toledo d'a Nata.

Por l'este d'o tozal, menos altero y sin as selvas que tiene o costau ueste, no existe una divisoria evident d'entre a cuenca d'a Usía y d'a Nata, anque o terreno se trobe mas elevau que no en as fondonadas a costau y costau (como si un discreto portichón fese). Isto ye o que fa que tanto la una como l'altra complegueras reciban o nombre popular conchunto de «a Fueva», sin que se'n suelga fer garra mas distinción.

Arredol de o tozal u directament en as suyas garras, nombraus en sentido horario dende as 12h, se troban os siguients nuclios de población y despoblaus: o Pocino de Charo, Charo, Aluchán, o Plano y o Pamporciello (cuasi chuntos), Susiaz, a Plana y o Sotero. En l'altura d'o tozal se troba a ermita de Sant Salvador, por o que bellas vegadas en a redolada tamién se o mienta como «tozal de Sant Salvador».

Se veiga tamién
Belaltros accidents topograficos en A Fueva:
Sierra de Muro de Roda
Tozal de Trillo
Sierra de l'Entremont
Sierra d'Arro
Sierra de Campanué
Sierra Ferrera
Tozal de Charo